runetrust/blame-folketinget-dk huggingface dataset:
Steen Gade (SF), 2008-05-21:
Jeg ville spørge, om det var noget, ministeren og ministeriet ville prøve at arbejde lidt med, altså hvordan man kunne få defineret, som hr. Jørgen Poulsen var inde på, at det ikke er noget, som gælder for alle aktører, men noget, som gælder for bestemte aktører.
Brian Mikkelsen (KF), 2010-05-27:
Med erhvervspakken for små og mellemstore virksomheder fra september 2009 blev rammen for tab på kom i gang-lån midlertidigt udvidet med 10 mio. kr., og det forventes, at Vækstfonden udvider lånet med 50 mio. kr. frem til udgangen af 2010.
Pia Kjærsgaard (DF), 2000-05-25:
Men jeg ønsker, at vores børn skal have en fornuftig opvækst, en tryg og kærlig opvækst, og det tror jeg faktisk de bedst får, når de er sammen med en af forældrene derhjemme, i hvert fald mens de er meget små, og ikke skal afsted til en daginstitution hver evige eneste dag og være der hele dagen.
Pia Gjellerup (S), 2001-01-31:
Det er ikke realistisk at se bort fra mulige perioder, hvor rentespændet er højere, som det var tilfældet f.eks. i 1994 og 1996, hvor rentespændet var over 1 procentenhed. Vi kan se en pæn udvikling i en periode, men det er ikke realistisk at se en sådan udvikling 10 år i træk.
Brian Mikkelsen (KF), 2008-04-30:
Og udgangspunktet er, at hvis man i flere europæiske lande beslutter sig for at blive væk og Danmark teoretisk set også beslutter sig for det - men udgangspunktet er, at vi deltager - vil der nok ikke være nogen problemer, fordi det så vil være et flertal af landene, der vil blive væk.
Jens Joel (S), 2016-05-12:
mens vi gør det her, fordi vi synes, vi har et ansvar over for fremtidens generationer og klodens klima, så gør vi det jo også, fordi man faktisk i Danmark har en styrkeposition på det her område, og fordi det er noget af det, der kan skabe arbejdspladser, og ikke bare arbejdspladser til de længstuddannede i de store byer, men også arbejdspladser til 3F'erne, til metalarbejderne rundtomkring i de områder af landet, hvor man har allermest brug for nye arbejdspladser.
Else Winther Andersen (V), 2001-05-23:
Ja, nu er vi ved målstregen for det her beslutningsforslag, og vi er jo havnet i en situation med to næsten lige store grupper, der er for og imod. Det her beslutningsforslag ville ellers være en meget stor hjælp til planlægningen ude i kommunerne, specielt under budgetforhandlingerne, så man ikke skal sidde og lave nogle hovsabeslutninger vedrørende udbudspolitik.
Frank Aaen (EL), 2008-06-10:
Det bør være tilladt i et demokrati at kunne debattere den linje, som Danmark har ført under den her regerings tid, hvor vi har trasket i hælene på George Bush, og hvor vi har taget indenrigspolitiske dagsordener og bare kørt derudad, f.eks. i forhold til Muhammedkrisen, uden tanke for, hvad det fører til.
Poul Nyrup Rasmussen (S), 1999-01-28:
Det er meget, meget fundamentalt. Og det gælder lige fra den del af paletten af synspunkter, som har været fremme i debatten, der handler om menneskerettigheder og beskyttelse af minoriteter, til en anden del af debatten, der handler om individet i forhold til staten og statens beskyttelsesforpligtelser i forhold til individet, altså »det dobbelte spor«, som jeg kalder det.
Leif Mikkelsen (LA), 2017-01-13:
Men jeg vil gerne diskutere folketingsmedlemmers løn i forlængelse af det her, og vi står i Liberal Alliance fuldstændig ved, at det er en særlig opgave, og at vi har en forpligtelse til at sikre nogle vilkår, der gør, at alle dele af samfundet har lyst til at gå ind og deltage i det demokratiske arbejde.
Anders Samuelsen (NY), 2008-05-22:
I dag kan vi så se, at Socialdemokratiet, Det Radikale Venstre, V, K og Ny Alliance står sammen om at understrege, at der selvfølgelig ikke skal boykottes - igen må jeg dog sige V og K med det forbehold, at jeg kunne forstå på den Konservative ordfører, at han agter at boykotte åbningsog afslutningsceremonien, men at den konservative minister selvfølgelig kommer.
Sofie Carsten Nielsen (RV), 2018-12-05:
Vi skal anerkende dem, som virkelig griber mulighederne, kommer hurtigt igennem og ind i uddannelse, arbejde: f.eks. med en lettere adgang til statsborgerskab for dem, mens de, der møder social kontrol skal have langt bedre hjælp og mulighed for at komme væk, og de, der vælger banderne, skal møde hurtig konsekvens og i øvrigt hjælp og støtte og beskyttelse, når de vælger at komme ud.
Karen Rønde (V), 1998-12-04:
Undervisningsministeren får med lovforslaget sin kompetence tilbage til at fastsætte kvotestørrelser, dog skal den endelige fastlæggelse på de enkelte uddannelser ske i en dialog med uddannelsesinstitutionerne, således at fordelingen af kvote II-kapaciteten differentieres i forhold til de enkelte uddannelsers faglige behov.
Karsten Nonbo (V), 1999-05-21:
På den baggrund vil jeg til slut sige til justitsministeren: Brug nogle af PET's efter Venstres mening alt for beskårne ressourcer - f.eks. er PET's regionsafdeling i Aalborg nedlagt - til sammen med andre landes tjenester at afsløre de danskere, der gennem mange år utvivlsomt gik fjendens ærinde, i stedet for at bruge dem på en undersøgelse, der skal gå mange år tilbage og både mistænkeliggør de ansatte, der kun har gjort det, skiftende regeringer forventede af dem, og som var tvingende nødvendigt for Danmarks sikkerhed, og vil kunne skade PET's fremtidige arbejde.
Rasmus Stoklund (S), 2022-03-23:
Det er dommere, advokater og udpegede fra ministeriet, der sidder og træffer afgørelse om, hvorvidt den ene eller den anden kan vende hjem, og det gør de på et oplyst og sagligt grundlag og et langt mere sagligt grundlag, end den offentlige debat ofte efterlader indtryk af.
Tommy Ahlers (V), 2021-05-11:
Og når vi sådan sidder og laver udregningen på min serviet her – fordi jeg kun har en studentermedhjælper og ikke et helt ministerium til at hjælpe med de udregninger – så er det da helt klart, at når vi kigger på landbrugsudspil, og når vi kigger på klimafremskrivning, så kommer vi da højere op.
Carsten Koch (S), 1998-10-29:
Når der tages et forbehold vedrørende art. 10, stk 2 - og jeg er blevet spurgt om, hvad begrundelsen er for det - så er det ikke mindst, fordi vi jo i øjeblikket behandler justitsministerens lovforslag om behandling af personoplysninger, og en del af det tema, som er omtalt i art. 10, stk. 2, vedrørende adgangen til indsigt i oplysninger på sundhedsområdet, hænger sammen med dette lovforslag.
Mette Frederiksen (S), 2002-04-11:
Det bekræfter jo sådan set kun Folketinget i, at årsagen til, at der er sket en ændring af biblioteksafgiften på nuværende tidspunkt, ikke er behovet for en kvalitativ diskussion af samme, som kan være begrundet, men fordi regeringen havde behov for at lave hurtige besparelser, og det har så ramt vores forfattere og biblioteker.
Frank Jensen (S), 1998-01-15:
Jeg skal i den forbindelse pege på, at det ved behandlingen af naturalisationssager er Justitsministeriets opgave at undersøge, om en ansøger opfylder de kriterier, som Folketinget har opstillet, således at den pågældende kan optages på et lovforslag om indfødsretsmeddelelser. Justitsministeriet har derimod ikke nogen selvstændig kompetence til at træffe afgørelse om tildeling af dansk indfødsret, men kan blot konstatere, om betingelserne for at få dansk indfødsret er opfyldt eller ej.
Keld Albrechtsen (EL), 2002-12-11:
Det her er jo bare endnu et skridt mod at fjerne den spekulationsfri boligsektor, vi har her i Danmark, som ikke er præget af jord- og prisstigninger, som ikke bidrager til samfundsinflationen, som i alle henseender er en torn i øjet på regeringen, fordi den ikke er med til konstant at bidrage til en omfordeling fra de dårligst stillede til de rige her i landet.
Morten Østergaard (RV), 2010-05-28:
Jeg tror, at der er rigtig mange ældre mennesker, som sparer op til deres pension, netop fordi de har lyst til at rejse, netop fordi de har lyst til at rejse mere end bare de få uger, som en almindelig ferie i løbet af et arbejdsliv tillader, og der er det bare bizart, at man nu skal til at trykke klistermærker, en omskrivning af et gammelt udtryk – jeg tror, det er fra 1970'erne – hvor man sagde: Har du talt med din kommune i dag?
Pernille Vermund (NB), 2020-12-21:
Jamen at der ikke er flertal for at lukke kassen for udlændinge, som opholder sig i Danmark, og sige, at en forudsætning for, at man kommer hertil som udlænding, uanset hvilken ordning man kommer på, er, at man forsørger sig selv, og kan man ikke det, skal man rejse hjem, ændrer ikke ved, at det er vores politik, og at det er det, vi kæmper for.
Morten Messerschmidt (DF), 2020-11-17:
Altså, når man er bange for, at regler, der handler om den fri bevægelighed for arbejdstagere og serviceydelser, undergraver f.eks. et overenskomstsystem i Sverige – det er det, Lavaldommen handler om – hvordan kan det være, at man så overhovedet ingen bekymring har i forhold til at overdrage EU beføjelser til at definere f.eks. ytringsfriheden eller forsamlingsfriheden eller fundamentale retsprincipper, som hr. Søndergaard lidt ukonkret kalder det?
Mogens Lykketoft (S), 2001-05-17:
Det er klart, at der ikke længere er tale om, at man bombarderer byer, af den enkle grund, som det også er påpeget, at byerne er under russisk militær kontrol. Men det er også helt åbenbart fra alle de rapporter, som vi har refereret til i debattens løb, at der stadig væk foregår helt uacceptable krænkelser af menneskerettighederne.
Rasmus Stoklund (S), 2025-01-15:
Arbejdsgiveradministrerede livrenter kan nemlig i visse tilfælde udbetales som engangsbeløb på tidspunktet for pensionering mod betaling af en afgift på 40 pct. Når livsvarige livrenter i visse situationer kan udbetales som engangsbeløb, når man går på pension, er det ikke hensigtsmæssigt at nedsætte PAL-skatten på livsvarige livrenter.
Peter Kofod Poulsen (DF), 2017-02-24:
Og der håber jeg da at spørgerens parti vil arbejde sammen med mit parti for at sørge for at trække regeringen i en retning, hvor det her kan blive mere markant, og hvor vi kan slå hårdere ned både på de indbrud, hvor folk måtte være hjemme – for det synes jeg er afgørende – men altså også på de mange andre indbrud, der foregår, når folk ikke er hjemme.
Marcus Knuth (V), 2015-11-18:
Til det vil jeg blot sige, at vi i Venstre fuldt ud vedkender, at det er vidtgående beføjelser, som vi her giver regeringen, men beføjelserne bliver givet i en erkendelse af, at vi i Danmark kan komme til at stå i en situation, hvor redskaberne, de har til rådighed i dag, kan vise sig at være utilstrækkelige; det så vi jo bl.a. på Lolland for blot et par måneder siden.
Charlotte Fischer (RV), 2007-03-29:
Det andet er: Regeringen begynder jo så småt også at mumle om afbureaukratisering og regelforenkling i forbindelse med kvalitetsreformen, men kan man ikke sige, at hvis der ikke i den kommende aftale med kommunerne og regionerne er nogle linjer – ja, jeg vil endda sige et afsnit – om, hvordan man kan regelforenkle og afbureaukratisere, så er det simpelt hen ikke seriøst?
Henrik Dam Kristensen (S), 2012-04-11:
Jeg har fremsat et fælles lovforslag her, og ønskes der teknisk bistand til at dele det op, så leverer jeg selvfølgelig gerne den – det ligger også sådan lidt i minister/tjenererhvervet – men der er ingen tvivl om, at jeg ser det samlede lovforslag som et vigtigt lovforslag, og jeg vil i øvrigt medvirke til, at de spørgsmål, der måtte komme undervejs i udvalgsarbejdet, bliver besvaret så hurtigt og fyldestgørende som overhovedet muligt.
Connie Hedegaard (KF), 2007-05-03:
Vi skal også huske, at nogle af de her stoffer anvendes i nogle overordentlig nyttige sammenhænge, f.eks. som brandhæmmere, altså noget, hvor vi så i en anden slags sammenhæng og en anden slags diskussion nok vil sige, at det nu nok egentlig er meget godt, at vi har det.
Annette Lind (S), 2015-05-26:
Successionen giver et nedslag i bo- og gaveafgiftsgrundlaget på 22 pct. På overdragelsestidspunktet kan man altså bringe den effektive beskatning ned til 17 pct. af virksomhedens værdi, hvis man planlægger sit generationsskifte fornuftigt, og ikke 40 pct., som forslagsstillerne skriver i deres forslag.
Rosa Lund (EL), 2023-11-30:
Når vi i Folketinget i dag taler om problemer med kriminalitet og utryghedsskabende adfærd omkring Kærshovedgård, taler vi i høj grad om et selvskabt problem – et problem skabt af det flertal herinde i Folketinget, der gennem årene har støttet en stadig hårdere kurs over for afviste asylansøgere og mennesker på tålt ophold.
Martin Lidegaard (RV), 2016-05-20:
Jeg vil vove den påstand, at nogle af de udfordringer løses bedre i rigsfællesskabet end udenfor, og at andre med fordel kan løses med større selvbestemmelse, og jeg er helt med på, at det fuldstændig er Færøernes og Grønlands eget valg, og det ved vi jo også fra selvstyreloven nu.
Benny Engelbrecht (S), 2010-05-27:
Og et hav af spørgsmål i udvalget blev der da også stillet i forbindelse med lige præcis dette og ikke mindst i forbindelse med den undersøgelse, der blev lavet af Institut for Human Ernæring, som jo netop slog fast, at der er behov for at finde et andet navn for den her proces.
Rune Lund (EL), 2016-12-07:
Kan ministeren bekræfte, at forudsætningen for Nordsøaftalen i 2003 er skredet, fordi prisen for 1 td. olie i dag ligger langt over det, der oprindelig var forudsat i Nordsøaftalen fra 2003, hvor forudsætningen bag aftalen var en pris på 22 dollars pr. tønde stigende til 36 dollars i 2042, hvor aftalen udløber?
Helge Adam Møller (KF), 1998-01-30:
Hvis regeringen var konsekvent, henvendte den sig til ambassadørerne for de fire lande, jeg nævnte, i morgen og sagde, at når de kreditter, den støtte og de aftaler, man har i øjeblikket, udløber, så får man ikke én eneste krone mere, medmindre man tager de få snese statsborgere tilbage.
Lars Barfoed (KF), 2008-04-16:
De Konservative ønsker at prioritere de svageste i samfundet højest; Socialdemokratiet, og jeg tror, at jeg kan tage SF med, for de deler vist den opfattelse vedrørende gratis mad i institutionerne, ellers kan hr. Ole Sohn belære mig om noget andet, vil bare dele ud.
Inger Støjberg (V), 2016-05-10:
Der er p.t. ikke nogen nye tiltag, men jeg vil sige – og det tror jeg godt jeg kan uden at røbe for meget fra de forhandlinger, som vi har haft, også med Dansk Folkeparti – at noget, der har været drøftet ad flere omgange, også med Dansk Folkeparti, er, hvordan vi sikrer, at de mennesker, der ikke har ret til at være i Danmark, rent faktisk bliver sendt ud igen.
Aase D. Madsen (DF), 2002-01-11:
I den anledning vil jeg også gerne spørge Socialdemokratiets ordfører, om det ikke er korrekt, at når man siger, at man uddeler disse satspuljemidler - jeg tror, det er for 800 mio. kr. - er det pensionisterne, der får mindst ud af det.
Dennis Flydtkjær (DF), 2016-01-19:
Der må man jo klart sige, at tidligere har boligjobordningen mest været ment som et konjunkturværktøj, hvorimod man nu bevæger sig mere over i, at den skal understøtte en mere grøn udvikling, hvor man gerne vil motivere boligejere til at lave investeringer i energirigtige tiltag i deres private hjem.
Connie Hedegaard (KF), 2005-12-15:
Hr. Per Clausen og jeg kan hver især sådan have vores forestillinger om, hvad det er, der gavner detailhandelen, hvad der nok er fornuftigt, hvad der kunne gavne omsætningen hvor, men det er jo meningen, at vi får et fælles grundlag at tage stilling ud fra.
Jacob Jensen (V), 2023-04-20:
Jo, det synes jeg, fordi netop den bekymring, som også fru Pia Kjærsgaard har rejst – og andre – jo er noget af det, som vi netop i den nye regerings regeringsgrundlag tager højde for ved at kigge på, hvordan vi får evalueret den dispensationsmulighed efter 1 år, men også at vi løbende tager hensyn til, at ingen dyr skal lide nød, heller ikke de dyr, der er bag hegnet inde i en naturnationalpark.
Pernille Blach Hansen (S), 2002-04-23:
Jeg synes ikke, det er fremmende for en god debat her i Folketingssalen, men det er måske sådan, at jo ringere argumenterne er, jo mere hæver man stemmen. Der har hele vejen igennem været stor uoverensstemmelse mellem, hvad ministeren sagde i februar, og hvad ministeren siger nu, men i dag er usikkerheden bare blevet endnu større. I stedet for at benytte denne her debat til at skabe ro, til at skabe sikkerhed om, hvad det er, vi vil med de danske skove, har Venstre formået at forplumre debatten, så forvirringen i dag er total.
Henrik Dahl (LA), 2019-11-21:
Jeg skal først sige, at behandlingen af beslutningsforslaget B 1 trak ud og endte med at vare 2 ½ time, så når hr. Ole Birk Olesen ikke er her, er det, fordi han også var indkaldt til samråd i tidsrummet kl. 13-14, og han kan jo ikke være to steder på en gang.
Martin Henriksen (DF), 2006-11-24:
Jeg kunne godt tænke mig at høre, om hr. Martin Lidegaard ikke kan bekræfte, at nu, hvor vi har fået budgetterne ind fra kommunerne, kan vi se, at der rent faktisk er flere penge pr. barn i daginstitutionerne, og at der rent faktisk også er flere penge pr. elev i folkeskolen, og det vel at mærke selv om der faktisk kommer ca. 2.000 flere elever i folkeskolen.
Karina Lorentzen Dehnhardt (SF), 2023-04-11:
Og desværre er det sådan, at hvis man er et vagtselskab, som gerne vil tjene penge, kan man jo lade være med at sætte to vagter på og kun sætte én vagt på, og på den måde kan man så underbyde andre i branchen, mens man gambler med de ansattes sikkerhed, og det synes jeg er ret problematisk.
Finn Sørensen (EL), 2017-04-07:
Hvori består det retfærdige, at man vil hæve pensionsalderen, hvilket man jo faktisk har aftalt at man skal, så de unge mennesker deroppe skal vente, til de er 74-75 år, før de kan gå på pension, samtidig med at man vil lette topskatten, og samtidig med at man har forringet tilbagetrækningsmulighederne for dem, der ikke kan arbejde?
Niels Helveg Petersen (RV), 2004-12-03:
Der er en række sager, hvor der er opstået tvivl og diskussion om grænsen mellem staten og kirken, derfor er diskussionen opstået, og i stedet for at klandre andre andres motiver synes jeg, hr. Langballe burde give sig tid til lidt selvransagelse: Hvorfor kan det egentlig være, det er kommet dertil?
Helle Thorning-Schmidt (S), 2011-10-12:
Det, fru Mai Henriksen spørger om, er, om der var tale om noget bevidst, som var en kommentar til kongehuset, eller om der var tale om en forglemmelse, og så kan jeg med glæde oplyse fru Mai Henriksen om, at der var tale om en forglemmelse.
Rasmus Prehn (S), 2009-11-05:
Der bliver stadig flere og flere eksempler på de her ting, og derfor er det nødvendigt at gribe ind nu, hvis ikke vi om 10, 20 eller 30 år skal havne i den situation, som jeg skitserede lidt i et af mine spørgsmål, og som vi desværre på uhyggelig vis oplever i udlandet, nemlig det forhold, at der er områder, hvor de allerrigeste bor hegnet ind, og hvortil man skal have kode for at komme ind.
Ole Birk Olesen (LA), 2014-09-09:
Så hvis det ikke er noget problem for rød blok, at man på den ene side har regeringen, som jo ønsker at fortsætte den borgerlige politik i helt grundlæggende forstand – eller hvordan det nu blev formuleret – og så et Enhedslisten, der ønsker at nationalisere Jysk og Lego og A.P. Møller og i øvrigt ønsker en planøkonomi for den offentlig sektor og hele samfundet, så kan det da vel heller ikke være det store problem for blå blok, at forskellen der er meget mindre end i rød blok.
Henrik Dam Kristensen (S), 2015-04-09:
Det er også afgørende, at kommuner og sundhedsvæsenet arbejder tæt sammen om at finde de bedste løsninger for den enkelte borger, så vi dermed sikrer, at den sygemeldtes læge inddrages ikke alene så tidligt, men også så systematisk som overhovedet muligt i den kommunale indsats.
Kim Behnke (FP), 1999-09-07:
Fremskridtspartiet har derfor foreslået, at de gode erfaringer, man har gjort i Aalborg Kommune, hvor man i 2 år har etableret en såkaldt skurby uden for byen, hvor hjemløse og husvilde og andre har mulighed for at få tag over hovedet, har mulighed for at få adgang til at få bad og blive vasket osv., er så positive - alle mennesker siger, at det, man har gjort i Aalborg, er en kæmpesucces - at det bør man gøre over hele landet.
Simon Pihl Sørensen (S), 2006-11-24:
Så behøver vi i hvert fald ikke længere diskutere, om der gøres forskel, for så bliver der lavet en ordning, hvor de, der har mulighed for at komme på et kommunalt plejehjem, får mulighed for at købe tilkøbsydelser, og de her, som kommer i det private, får også mulighed.
Per Kaalund (S), 2003-11-13:
Det er derfor vigtigt, at det folkelige engagement bevares, også på trods af at der må regnes med store omlægninger i relation til værnepligt, hjemmeværn, civilt beredskab m.v. For det tredje og afslutningsmæssigt skal jeg sige, at det vil være til gavn for dansk forsvar, om der fortsat kan skabes bred enighed i Folketinget om forsvaret. Socialdemokratiet kan støtte forslaget til vedtagelse, som er fremsat på en række partiers vegne af hr. Ulrik Kragh.
Bjarne Laustsen (S), 2011-04-28:
Jeg tror, at hverken Dansk Folkepartis fødevareordfører eller Dansk Folkepartis miljøordfører har set alle planerne og konsekvenserne, inden man sendte dem i høring, men kunne der ikke være behov for i den forbindelse at kigge lidt på »Grøn Vækst« igen, altså om der kunne findes mere intelligente måder at løse problemet på?
Frank Aaen (EL), 2009-12-16:
Det forslag har vi stillet i årevis og har fået det afvist, men forleden dag havde Berlingske Tidende en dobbeltside, hvor de gennemgik vores forslag – de nævnte ikke lige, at det kom fra os, men det skal være tilgivet – og sagde, at sådan kunne man løse statens aktuelle finansielle problemer.
Henriette Kjær (KF), 2007-01-18:
Jamen i og med at rapporten – sådan læser jeg den altså – er meget negativ i forhold til det her, og at det ikke giver den gevinst, man havde regnet med, hverken miljømæssigt eller trængselsmæssigt, vil jeg så hellere eventuelt bruge de penge, der måtte være i spil, til at få udbygget god kollektiv transport, så man opnår fleksibiliteten og regulariteten.
Mariann Fischer Boel (V), 2002-04-24:
Og hvis hr. Keld Albrechtsen havde været deltager i den delegation, som jeg ledede i Kina, ville hr. Keld Albrechtsen også have været fuldstændig overbevist om, at det her spørgsmål blev rejst hver eneste gang, der var et møde med kinesiske embedsmænd og kinesiske organisationsfolk.
Peder Hvelplund (EL), 2020-11-25:
Så hvis nu Dansk Folkeparti blev inddraget i forhold til det, var Dansk Folkeparti så enig i, at hensynet til vores udsatte og vores ældre sårbare borgere skulle stå over hensynet til et erhverv, når vi kan se, hvilke direkte konsekvenser det har haft, og når vi har kunnet se advarslerne fra Statens Serum Institut om, at det havde en direkte konsekvens for folkesundheden?
Dennis Flydtkjær (DF), 2017-05-09:
Så synes jeg bare som en overordnet betragtning, at hvis man synes, der er et problem med – som det kom frem i indledningen til forespørgselsdebatten – at man f.eks. på socialområdet har nogle gode ideer, som måske kunne være rentable over en årrække eller tjene sig selv ind igen, men at man ikke kan overbevise Finansministeriet om, at det er et godt tiltag, ja, så må det være et tegn på, at der er for svage politikere.
Steen Gade (SF), 2008-10-21:
Hvis vi på et tidspunkt kan gå længere ned i størrelse med hensyn til tvang, som det er min tankegang at gøre, så vil det jo være en situation, hvor også syv ud af ti - ligesom de store siger, at det er en fordel for dem, også en økonomisk fordel. Jeg synes bare, at det, der er det vigtigste her, faktisk er at hjælpe de små virksomheder.
Peter Kofod Poulsen (DF), 2018-01-16:
Men jeg er også lidt nysgerrig på faktisk at få afklaret det sidste, ministeren siger i sin tale, og det er det her med, at alene den her sag mod den her bestemte bande, som Rigsadvokaten i øjeblikket er i gang med at undersøge, vil beslaglægge meget store ressourcer.
Rosa Lund (EL), 2018-10-25:
Vi ser dog med tilfredshed på tanken om at begrænse brugen af isolation som disciplinærstraf, kaldet strafcelle, mod 15-17-årige indsatte, som vi jo slet ikke mener burde være i fængsel, men som alligevel af den ene eller anden årsag ender i en fængselscelle.
Zenia Stampe (RV), 2025-04-29:
Så tror jeg bare, at det, der er sket for regeringen – og nu gætter jeg – er, at man har fundet ud af, at den periode kan man ikke afgrænse for flygtninge, for det kan faktisk godt være, at de har krav på ophold efter 3 år, og så har man – hovsa – lige skullet lave en hurtig løsning på det med repatrieringen.